Il-Qorti ċanfret lill-Prosekuzzjoni talli din naqset milli ssejjaħ biżżejjed xhieda fil-proċeduri ta' ħasil ta' flus kontra Yorgen Fenech. Fenech qed jiġu akkużat bi ħasil ta' flus bejn April u Ottubru tal-2019 waqt li kien qed jittrasferixxi propjetà. Hu qed jiġi akkużat ukoll b'kompliċità skont il-liġijiet ta' ħasil ta' flus, misapproprjazzjoni u frodi għad-detriment ta' Glimmer Ltd. Fenech huwa s-sid ta' din il-kumpanija flimkien ma' żijuh Ray Fenech. L-ammont ta' flus huwa ta' madwar €45,000 skont il-Qorti. Il-Qorti ddikjarat li hemm biżżejjed evidenza biex Fenech jitpoġġa taħt att ta' akkuża. Milli jidher, il-Prosekuzzjoni kienet responsabbli għal diversi żbalji waqt dan il-każ u l-Maġistrat saħqet li l-Prosekuzzjoni m'għandiex taħli l-ħin tagħha. "Għandek persuni bl-assi ffriżati li huma prijorità għall-Qorti. Jekk tagħżlu li takkużaw persuna, għaġġlu iktar," argumentat il-Qorti. Fost il-persuni li telgħu jixhdu kien hemm rappreżentant mid-Dipartiment tat-Taxxi Interni, rappreżentant mill-Awtorità Maltija għal-Logħob (MGA) u rappreżentant mill-Malta Racing Club. Ir-rappreżentant tad-Dipartiment tat-Taxxi Interni spjega lill-Qorti li flus li jintrebħu mil-Lottu mhumiex affettwati mit-taxxa fuq id-dħul. Hu żied li flus li jintrebħu minn każinos mhumiex eleġibbli għal din it-taxxa wkoll jekk wieħed jilgħab b'mod każwali imma jekk wieħed jilgħab b'mod professjonali u jirbaħ xi flus, dawn iridu jkunu ddikjarati. Ir-rappreżentant tal-MGA qal lill-Qorti li Glimmer Ltd kienet tat aktar informazzjoni lilha milli mitlub meta pprovdiet id-dettalji ta' kull persuna li lagħab bejn Ġunju 2019 u Diċembru 2019. Ir-rappreżentant tal-Malta Racing Club, Mark Consiglio, spjega lill-Qorti kif jaħdem il-proċess amministrattiv tal-importazzjoni, l-esportazzjoni u t-trasferiment ta' żwiemel tal-ġiri. Consiglio qal li Fenech ma kienx membru ta' dan il-klabb u li l-klabb ma kienx ikun jaf xi jsir miż-żwiemel jekk dawn jinbiegħu barra minn Malta. Il-veterinarju tal-Gvern Karen Gatt telgħet tixhed ukoll fuq il-passaporti u ċ-ċertifikati taż-żwiemel. Il-każ se jkompli fis-17 Jannar f'11.45am. Il-Maġistrat Donatella Frendo Dimech ippresediet fuq il-każ. L-Ispettur Brian Camilleri mexxa l-Prosekuzzjoni. L-avukati Gianluca Caruana Curran, Marion Camilleri u Charles Mercieca rrappreżentaw lill-akkużat. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61aefd8d42704_rand.td-a-rec-img{text-align:left}.td_uid_3_61aefd8d42704_rand.td-a-rec-img img{margin:0 auto 0 0}